Document ID: 32012R0941

Title and Content:
ΚΑΝΟΝΙΣΜΌΣ (EE) αριθ. 941/2012 ΤΟΥ ΣΥΜΒΟΥΛΊΟΥ της 15ης Οκτωβρίου 2012 για την τροποποίηση του κανονισμού (ΕΚ) αριθ. 147/2003 σχετικά με ορισμένα περιοριστικά μέτρα για τη Σομαλία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215, Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 147/2003 (2) επιβάλλει γενική απαγόρευση παροχής τεχνικών συμβουλών, βοήθειας, κατάρτισης, χρηματοδότησης και χρηματοδοτικής βοήθειας που αφορά στρατιωτικές δραστηριότητες σε οποιοδήποτε πρόσωπο, οντότητα ή φορέα στη Σομαλία. (2) Στις 25 Ιουλίου 2012 το Συμβούλιο Ασφαλείας των Ηνωμένων Εθνών («ΣΑΗΕ») εξέδωσε την απόφαση 2060 (2012), η οποία προβλέπει, στην παράγραφο 10, παρέκκλιση από την απαγόρευση χορήγησης συνδρομής σχετικά με όπλα και στρατιωτικό εξοπλισμό που προορίζεται για το Πολιτικό Γραφείο των Ηνωμένων Εθνών για τη Σομαλία, όπως εγκρίθηκαν εκ των προτέρων από την επιτροπή που συστάθηκε δυνάμει της απόφασης 751 (1992) του ΣΑΗΕ. (3) Στις 15 Οκτωβρίου 2012 το Συμβούλιο εξέδωσε την απόφαση 2012/633/ΚΕΠΠΑ (3), η οποία τροποποιεί την απόφαση 2010/231/ΚΕΠΠΑ και προβλέπει σχετική παρέκκλιση. (4) Το παρόν μέτρο εμπίπτει στο πεδίο εφαρμογής της Συνθήκης και επομένως είναι αναγκαία η κανονιστική δράση στο επίπεδο της Ένωσης για την εφαρμογή του, ώστε να διασφαλισθεί ιδίως η ομοιόμορφη εφαρμογή του από τους οικονομικούς φορείς σε όλα τα κράτη μέλη. (5) Συνεπώς, ο κανονισμός (ΕΚ) αριθ. 147/2003 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 3 του κανονισμού (ΕΚ) αριθ. 147/2003, η παράγραφος 1 αντικαθίσταται από το ακόλουθο κείμενο: «1. Το άρθρο 1 δεν εφαρμόζεται όσον αφορά: α) τη χρηματοδότηση και την παροχή χρηματοδοτικής βοήθειας για την πώληση, προμήθεια, μεταφορά ή εξαγωγή μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση ή υλικού που προορίζεται για προγράμματα της Ένωσης ή των κρατών μελών που αφορούν την οικοδόμηση θεσμών, συμπεριλαμβανομένου του τομέα της ασφάλειας, και τα οποία εφαρμόζονται στο πλαίσιο της διαδικασίας ειρήνευσης και συμφιλίωσης, β) την παροχή τεχνικών συμβουλών, βοήθειας ή κατάρτισης σε σχέση με τον εν λόγω μη φονικό εξοπλισμό, γ) την παροχή χρηματοδότησης και χρηματοδοτικής συνδρομής για την πώληση, προμήθεια, μεταφορά ή εξαγωγή όπλων και στρατιωτικού εξοπλισμού που προορίζονται αποκλειστικά για τη στήριξη του πολιτικού γραφείου των Ηνωμένων Εθνών στη Σομαλία ή προς χρήση του, δ) την παροχή τεχνικών συμβουλών, βοήθειας ή κατάρτισης σε σχέση με όπλα και στρατιωτικό εξοπλισμό του είδους αυτού, εφόσον οι εν λόγω δραστηριότητες έχουν εγκριθεί εκ των προτέρων από την επιτροπή που συστάθηκε δυνάμει της παραγράφου 11 της απόφασης 751 (1992) του Συμβουλίου Ασφαλείας των Ηνωμένων Εθνών.». Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 15 Οκτωβρίου 2012.

Classification Labels:
2109
2106
151

Label Descriptions:
{"2109": "Οργανισμός Ηνωμένων Εθνών (Ο.Η.Ε.)", "2106": "Διεθείς οργανισμοί", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 5424
3474
6722
2179
3451

EuroVoc IDs (Expanded): 5424
3474
6722
2179
3451

Dataset Source: meu

Split: test